Na temelju članka 31. Statuta Općine Legrad („Službeni glasnik Koprivničko-križevačke županije“ broj 5/13, 2/18, 19/18, 2/20. i 2/21), Općinsko vijeće Općine Legrad na 3. sjednici održanoj 12. srpnja 2021., donijelo je

**ODLUKU**

**o osnivanju savjetodavnih odbora**

**na području Općine Legrad**

**Članak 1.**

 Odlukom o osnivanju savjetodavnih odbora na području Općine Legrad (u daljnjem tekstu: Odluka) osnivaju se savjetodavni odbori na području Općine Legrad (u daljnjem tekstu: Savjetodavni odbor) kao savjetodavna tijela općinskog načelnika Općine Legrad (u daljnjem tekstu: općinski načelnik) te se utvrđuje broj članova savjetodavnog odbora i način njihova izbora i područje djelovanja.

**Članak 2.**

Na području Općine Legrad osniva se 7 Savjetodavnih odbora i to za sljedeća područja:

 1. područje naselja Legrad, bez ulice Šoderica, koji ima 7 članova,

 2. područje naselja Mali Otok koji ima 3 člana,

 3. područje naselja Kutnjak i Antolovec koji ima 5 članova,

 4. područje naselja Selnica Podravska koji ima 5 članova,

 5. područje naselja Veliki Otok koji ima 5 članova,

 6. područje naselja Zablatje koji ima 5 članova i

 7. područje Turističko-rekreacijskog centra Šoderica koji ima 3 člana.

**Članak 3.**

 Članovi Savjetodavnih odbora izabiru se na sljedeći način:

 1. savjetodavni odbor koji ima 7 članova – 2 člana izabiru građani koji imaju biračko pravo na zboru građana tog naselja, 2 člana biraju udruge s područja tog naselja, 2 člana izabire Općinsko vijeće Općine Legrad (u daljnjem tekstu: Općinsko vijeće) i 1 člana bira općinski načelnik,

 2. savjetodavni odbor koji ima 5 članova – 2 člana izabiru građani koji imaju biračko pravo na zboru građana tog naselja, 1 člana biraju udruge s područja tog naselja, 1 člana izabire Općinsko vijeće i 1 člana bira općinski načelnik,

 3. savjetodavni odbor koji ima 3 člana – 1 člana izabiru građani koji imaju biračko pravo na zboru građana tog naselja, 1 člana izabire Općinsko vijeće i 1 člana bira općinski načelnik.

 Za članove savjetodavnih odbora mogu biti izabrani članovi koji imaju biračko pravo i imaju prebivalište u naselju za koje se bira savjetodavni odbor.

Prijedlog za izbor članova savjetodavnog odbora mogu podnijeti građani koji imaju biračko pravo i koji imaju prebivalište u naselju za koje se bira savjetodavni odbor.

 Prijedlog za izbor članova savjetodavnog odbora mogu podnijeti udruge koje imaju sjedište u naselju za koje se bira savjetodavni odbor, a na temelju zaključka Upravnog odbora udruge. Član odnosno članovi koji dobiju najviše glasova udruga s područja tog naselja biti će kandidati za člana savjetodavnog tijela

**Članak 4.**

 Mandat članova savjetodavnih odbora traje četiri godine i jednak je mandatu općinskog načelnika.

 Ukoliko mandat općinskog načelnika prestane prije isteka redovnog mandata sukladno zakonskim propisima, savjetodavni odbori nastavit će sa svojim radom do isteka mandata, a novi općinski načelnik ima pravo razriješiti dosadašnjeg člana savjetodavnog odbora kojega je imenovao razriješeni općinski načelnik i imenovati novog člana.

 Članovima Savjetodavnih odbora mandat može prestati:

* odjavom prebivališta u naselju u kojem je izabran za člana savjetodavnog odbora,
* ostavkom,
* smrću,
* odlukom predlagatelja o zamjeni člana savjetodavnog odbora.

**Članak 5.**

 Izbori za članove savjetodavnih odbora provode se po stupanju na dužnost izabranog općinskog načelnika nakon provedenih lokalnih izbora.

 Odluku o pokretanju postupka za izbor savjetodavnih odbora donosi općinski načelnik.

 Izbore za članove savjetodavnih odbora provodi Povjerenstvo za izbor savjetodavnih tijela Općine Legrad (u daljnjem tekstu: Povjerenstvo) koje imenuje općinski načelnik.

 Povjerenstvo iz stavka 3. ovog člana ima predsjednika, zamjenika predsjednika i tri člana koji se biraju na način:

* 3 člana Povjerenstva predlaže Općinsko vijeće,
* 2 člana Povjerenstva izabire općinski načelnik iz redova službenika Jedinstvenog upravnog odjela Općine Legrad.

 Izbori za članove savjetodavnih odbora provode se na obrascima koje izrađuje Povjerenstvo u roku 15 dana od dana donošenja odluke o raspisivanju izbora. Obrasci se objavljuju kao prilog odluke o raspisivanju izbora za članove savjetodavnih odbora na internetskoj stranici Općine Legrad, [www.opcinalegrad.hr](http://www.opcinalegrad.hr) .

**Članak 6.**

 Izbori za članove savjetodavnih odbora provode se sljedećim redoslijedom:

* prvo se biraju članovi koje biraju građani na zboru građana, većinom glasova prisutnih građana,
* nakon toga se biraju članovi koje predlažu udruge građana, na koordinaciji udruga, većinom glasova prisutnih članova udruga,
* nakon toga članove predlaže Općinsko vijeće, većinom glasova prisutnih članova. Ukoliko glasovanjem predloženi kandidati dobiju isti broj glasova, provodi se drugi krug glasovanja i to tajnim glasovanjem u skladu s Poslovnikom Općinskog vijeća Općine Legrad.
* na kraju člana bira općinski načelnik.

**Članak 7.**

 Izbori za članove savjetodavnih odbora koje biraju građani na zboru građana provode se na glasačkim listićima. Na glasački listić upisuju se svi predloženi kandidati koji su navedeni prema abecednom redu prezimena kandidata. Glasovanje za kandidata provodi se zaokruživanjem rednog broja ispred imena predloženog kandidata, a izabrani su kandidati koji dobiju najveći broj glasova. Ukoliko je više kandidata dobilo jednaki broj glasova, provodi se drugi krug glasovanja, a u drugi krug ulaze samo kandidati koji su dobili isti broj glasova u prvom krugu i to kandidati do broja članova koji se bira u savjetodavni odbor.

**Članak 8.**

 Nakon završetka izbora kandidata od strane svih predlagatelja za pojedini savjetodavni odbor, Povjerenstvo izrađuje konačni prijedlog za izbor pojedinog savjetodavnog odbora te ga upućuje općinskom načelniku.

Općinski načelnik donosi odluku o izboru savjetodavnog odbora za pojedino naselje na temelju zaprimljenog konačnog prijedloga kandidata.

**Članak 9.**

 Savjetodavni odbor ima prava i dužnosti:

* predlagati općinskom načelniku i Općinskom vijeću rješenja od interesa za svoje područje u postupcima izrade i donošenja prostornih planskih dokumenata Općine i njihova ostvarivanja te donošenje drugih akata od utjecaja na život mještana i razvoj naselju koje predstavlja taj savjetodavni odbor,
* predlagati mjere za razvoj komunalne infrastrukture i uređenje naselja,
* podnositi prijedloge općinskom načelniku o utvrđivanju potreba određenog naselja u postupku predlaganja proračuna Općine za sljedeću proračunsku godinu,
* informirati građane o pitanjima vezanima za administrativno područje savjetodavnog odbora,

 Općinski načelnik može savjetodavnom odboru povjeriti obavljanje pojedinih poslova iz samoupravnog djelokruga Općine koji su od neposrednog i svakodnevnog utjecaja na život i rad građana na području tog savjetodavnog odbora.

Administrativne poslove za potrebe savjetodavnih odbora obavlja Jedinstveni upravni odjel Općine Legrad.

**Članak 10.**

Ova Odluka stupa na snagu osmog dana od dana objave u „Službenom glasniku Koprivničko-križevačke županije“.

**OPĆINSKO VIJEĆE OPĆINE LEGRAD**

**KLASA: 021-05/21-01/02**

**URBROJ: 2137/10-21-5**

**Legrad, 12. srpnja 2021.**

**PREDSJEDNICA:**

 **Snježana Kuzmić v.r.**